สังคมข่าวหุ้นคาเฟอีน
หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 22-อาทิตย์ที่ 24 พฤษภาคม พ.ศ. 2558
22 พ.ค. 2558

หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 22-อาทิตย์ที่ 24 พฤษภาคม พ.ศ. 2558
*******โครงการลงทุนโครงสร้างพื้นฐาน รถไฟทางคู่ รถไฟความเร็วสูง เส้นทางต่างๆ เริ่มเห็นความคืบหน้า หลังรัฐมนตรีคมนาคม แจกแจงรายละเอียดและโรดแมป ทำให้ความเชื่อมั่นเริ่มเป็นบวกนิดๆ แต่หากจะให้เกิดความเชื่อมั่นมากกว่านี้ ก็ต้องรอจนกว่าจะเป็นวันที่มีการเซ็นสัญญากันโน่นแหละ เพราะยังมีขั้นตอนการนำเข้าคณะรัฐมนตรี ประมูลอีก แล้วก็ไม่รู้ว่า “สตง.” เจ้าเก่า จะออกมาติงอะไรอีกหรือเปล่า โอ้ยย…อีกเยอะ!!!
******หุ้น AOT เปิดไฟวิ่งชิดขวามาเลย ราคาขึ้นมาสูงสุดในรอบกว่า 3 เดือน หลังประกาศจ่ายเงินปันผลระหว่างกาล จากเดิมจ่ายเพียงปีละ 1 ครั้ง ก็ถือว่าเป็นการตอบสนองภาครัฐเขาซักหน่อย เพราะทางนั้นช่วงนี้ชักหน้าไม่ค่อยจะถึงหลัง ส่วนอัตราจ่ายหุ้นละ 1.54 บาท เป็นเงินก็ 2.199 พันล้านบาท คิดเป็นอัตราจ่ายเงินปันผล 25% ของงบการเงินเฉพาะบริษัท และ  AOT จะขึ้นเครื่องหมาย XD วันที่ 29 พ.ค.นี้
*******วานนี้ใครถือหุ้น KTB อยู่ งานเข้าแต่เช้าเลย เพราะมีการแจ้งว่าจะตั้งสำรองพิเศษเพิ่มอีกกว่า 3.6 พันล้านบาท นี่เฉพาะเดือนเม.ย.นะจ๊ะ…..ส่วนของเดือนพ.ค.และมิ.ย.ยังไม่รู้เท่าไหร่ แต่ปกติ KTB จะตั้งสำรองฯปกติเดือนละ 700 ล้านบาท ส่วนเหตุผลในการตั้งสำรองฯ เห็นบอกว่า รองรับกับเศรษฐกิจผันผวน ส่วนจะเกี่ยวกับหนี้ของสหฟาร์ม และสหวิริยา สตีล หรือเปล่า ต้องไปตามสืบกันเอาเอง แต่เห็นโบรกฯ บอกว่า จะเป็นผลกระทบระยะสั้นเท่านั้น
*******แต่ยังไม่จบเพียงเท่านั้น เพราะมีข่าวว่า จะมีการตั้งกรรมการสอบเกี่ยวกับการปล่อยสินเชื่อ งานนี้เล็งไปที่เก้าอี้เอ็มดีใหญ่ “วรภัค ธันยาวงษ์” รวมไปถึงประธานบอร์ดด้วย พอมาเจอเหตุการณ์แบบนี้ก็เข้าใจว่า คุณวรภัค น่าจะนึกไปถึงตอนที่จะเข้ารับตำแหน่งใหม่ๆ ที่มีคนมาเตือนว่า ให้ระวังไว้เพราะเอ็มดีที่ KTB มันอาถรรพ์ ใกล้คุกกันคนเว้นคนเลย
******KBANK ช่วงเช้ารีบาวด์ขึ้นมาได้ แต่ช่วงบ่ายลงต่อ หลัง “เสี่ยปั้น” ออกมาประกาศลดอัตราดอกเบี้ยเงินกู้ ส่วนเงินฝากไม่ลด ส่งผลราคาหุ้นรูด เพราะ NIM มันแคบลง สรุปแล้ว วานนี้ สำหรับ KBANK คุณยังไม่ได้ไปต่อ!! ส่วน SCB ที่ปรับลดดอกเบี้ยเงินกู้ลงด้วย ราคาพลิกบวกได้ แต่ไม่ว่าจะอย่างไร โบรกฯ ก็ยังแนะนำซื้อทั้ง KBANKและ SCB อย่าง บล.ฟินันเซีย ไซรัส ให้เราคาเป้าหมาย KBANK ราคา 245 บาท ส่วน SCB อยู่ราวๆ 205 บาทอะไรนี่แหละ แถวๆ นี้ มีอัพไซด์อีกเยอะ
******อ้อ…ยังอยู่ที่เรื่องของดอกเบี้ยที่ปรับลงเนี่ย แล้วคิดว่าคนจะกู้เงินเพิ่ม ซื้อบ้าน ซื้อรถยนต์ ไปลงทุนเพิ่ม มันไม่ได้ง่ายอย่างที่คิดกันหรอก เพราะเท่าที่คุยกับนายแบงก์มา เขาบอกว่า พวกเขาเองก็ไม่ได้ปล่อยกู้ง่ายๆ นะ บรรดาผู้จัดการสาขาของแบงก์ ก็ต้องเข้มงวดกันมากขึ้น เพราะกลัวมันเป็นเอ็นพีแอล หลังมองสัญญาณทางเศรษฐกิจ แล้วยังหดหู่ใจเว้นแต่รัฐบาลจะทำอะไรออกมาที่เรียกความเชื่อมั่นได้มากกว่านี้
*******THANI นี่ก็วิ่งมาแบบ 4×100 เลย หลังโบรกฯ ส่วนใหญ่ยังแนะนำซื้อ และมีซื้อเก็งกำไร ส่วนปัจจัยบวกก็มาจากการปรับลดดอกเบี้ยเงินกู้ น่าจะทำให้ต้นทุนต่ำลงได้ และมีโอกาสปล่อยสินเชื่อได้มาก โดยเฉพาะพวกรถบรรทุกต่างๆ  หากโครงการลงทุนโครงสร้างพื้นฐานเริ่มเป็นจริงเป็นจัง รถบรรทุกก็น่าจะมียอดขายมากขึ้น ราคาที่แนะนำจะอยู่แถวๆ 3.20-3.24 บาท
***********หุ้นร้อนประจำวัน 21 พ.ค.2558 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List ) คือ หุ้นบริษัท ระยองไวร์ อินดัสตรีส์ จำกัด (มหาชน) หรือ RWI ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่ 22 พ.ค.-11 มิ.ย. 2558 ส่วนใบสำคัญแสดงสิทธิในการจองซื้อหุ้นสามัญ ของ บริษัท ซุปเปอร์บล๊อก จำกัด (มหาชน) ครั้งที่ 3 หรือ SUPER-W3  มีผลตั้งแต่  22 พ.ค. –  29 พ.ค. 2558
 
 